Update: 9:37AM SA vakanamata tu oqo na matatimi ni veicaqe ni Viti na Flying Fijians me na cabeti tale e dua na ulunivanua ena mua ni macawa oqo.
A tovolea me cabeta edua na ulunivanua e na macawa sa oti, ia, e mai kalouca ni a mai druka vua na timi kaukauwa ni Ra kei Samoa e na ANZ Stadium.
A levu na cala a vakawaletaka tu o Viti ka vakavuna me ratou vukica na cauravou ni Samoa me ratou rawa kai kina.
Na kena rairai a nanuma o Viti me na rawa kai mai na sikoa ka vakawaletaka na tolu na poidi e matamata ka ratou a cakacaka toka kina na Samoa.
E sega ni leqa vou oqo, e sa dau yaco makawa tiko mai e na veitimi e liu e na kena dau vakabibitaki me dau qarauni na cala.
Vei ira na veitimi lelevu mai valagi era dau qarauna sara vakavinaka na cala e dau vakayacori ma kua ni dau yaco volekataka na laini sikoa se matamata.
Kevaka e dua na i totogi e dau solia, e na vakayacori tiko na cala oqori e nodratou mua ni rara na i to kadua.
Ia., e na Vakarauwai oqo e sega soti ni qito rawarawa vei Viti ni rau na veiqalisominiwai tiko kei na matatimi ni Yatu Kuka me na macala kina o koya e na vakaitavi e na sotasota ni vuravura ni rakavi lewe tinikalima e na yabaki mai oqo.
Eratou sa vakatakila tiko na timi ni Yatu Kuka ni golegole mai oqo ki Viti e sega ni ai vakayacora ga na i tavi - e tiko na sasaga me na qaravi e na kena rawati na qaqa me lamata cake yani ki na buturara ni rakavi kei ira na veitimi lelevu.
Eda kila vakavinaka ni ko Viti e i ka 10 tiko e na i tuvatuva ni rakavi e na noda vuravura.
Na nona mai lutu sobu oqo ko Viti me sasaga lesu tale e na sota kei na Yatu Kuka, e a vu mai na macala ni nona a vakaitavi e na i otioti ni sotasota ni bilo ni vuravura e na 2011 mai Niu Siladi.
A qaqa e na sotasota oqori o iratou na i taukei o Niu Siladi e na rara na Eden Park vei Varanise e na 8 kei 7.
A levu sara na kudru e na noda vanua e na vuku ni vakatagedegede ni qito nei Viti e na ruku ni veituberi nei Samuela Domoni e na nona a qaqa ga vakadua vei Namibia.
Ia, na kena mai lutu ko ya o Viti e sa na saga me na cabeta cake tale e dua na ulunivanua ena macawa oqo me rawa ni lamata cake kina e matai vuravura e na vuravura ni rakavi me vakadinadinataki koya ni donu tiko na nona toka e na i ka tini ni tuvatuva.
E sega ni ka ni vakacala-ka.
Sa ra na nanamaki tu na lewei Viti me na vakavinakataka na nona qito o Viti e na mua ni macawa oqo me rawata na lagilagi e gadrevi me rawa ni vakaitavi e na sotasota levu ni vuravura e na rakavi e na yabaki mai oqo.
Dodonu me qarauni vakavinaka na Yatu Kuka ni levu vei iratou era qito voli mai Niu Siladi ka ra sucu sara talega mai kea.
Eda kila vakavinaka na i vakatagedegede ni rakavi e Niu Siladi ka dodonu me ratou qarauna sara vakavinaka na noda cauravou.
Ia, sa tu na noda vakanuinui vinaka ni na dua na qito kaukauwa e ratou na vakayacora na cauravou ka me cecebuya ga kina na kuila nei Viti e na gauna sa na mai cava kina na veiqedravu e na Churchill Park e Lautoka e na yakavi ni Vakarauwai oqo.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn